Foto: FAH



BIVŠI premijer Ivo Sanader završio je u bolnici te danas ide na operaciju, zbog čega je ponovno odgođeno suđenje za aferu Fimi Media.



Sanaderu je još ljetos dijagnosticiran karcinom prostate.



Sanader bi nakon operacije u bolnici trebao ostati još najmanje deset dana, a za rasprave na sudu bit će sposoban tek za dva mjeseca.



Sudac i glasnogovornik Županijskog suda u Zagrebu Krešimir Devčić za Index je potvrdio kako je odgođeno ročište Ivi Sanaderu u suđenju za aferu Fimi media koje se trebalo danas održati.



"Radi teškog zdravstvenog stanja, suđenje Sanaderu je odgođeno, a novo ročište zakazano je za 21. prosinac u 9.30 sati", rekao je Devčić za Index.

Suđenje već nekoliko puta odgođeno



Zbog Sanaderove bolesti suđenje u slučaju Fimi media odgođeno je još sredinom rujna, kada je njegova obrana zatražila prekid do daljnjega. Današnje ročište stoga je zakazano tek kako bi obrana mogla dostaviti novu medicinsku dokumentaciju.



Zbog izvlačenja preko 70 milijuna kuna iz državnih institucija i tvrtki uz Sanadera i HDZ na optuženičkoj klupi su i bivši rizničar HDZ-a Mladen Barišić, stranačka blagajnica Branka Pavošević, vlasnica marketinške agencije Fimi media Nevenka Jurak te bivši glasnogovornik Sanaderove Vlade i HDZ-a Ratko Maček.



Svi su na početku ponovljenog suđenja odbacili optužbe za izvlačenje novca i punjenje "crnog stranačkog fonda" preko marketinške agencije Fimi media po kojoj je slučaj postao poznat u javnosti.



Suđenje je u lipnju krenulo iz početka pred izmijenjenim vijećem zagrebačkog Županijskog suda nakon što je Vrhovni sud lani srušio nepravomoćnu presudu kojom je Sanader bio osuđen na devet godina zatvora i povrat nezakonito stečenih 15,27 milijuna kuna.



HDZ je u prvostupanjskom postupku bio kažnjen s pet milijuna kuna i oduzimanjem nezakonite koristi od 24,2 milijuna kuna. Barišić je, unatoč priznanju, kažnjen s tri godine zatvora, Branka Pavošević s godinu i pol, a Nevenka Jurak s dvije godine zatvora i oduzimanjem 2,5 milijuna kuna koristi. Uvjetnu kaznu dobio je jedino Maček koji se jedini nije žalio na presudu.

